La Fageda i La Fura dels Baus corprenen la ciutat d’Olot - Impulsa, la plataforma que connecta fabricants i administració local
La Fageda i La Fura dels Baus corprenen la ciutat d’Olot
Aquest dissabte en fer-se fosc els carrers d’Olot es col·lapsaven per gaudir de l’acte principal del festival Lluèrnia, l’espectacle Dreams protagonitzat per La Fageda sota la coordinació artística de La Fura dels Baus.
La cantautora Marina Rosell, «a cappella», va fer emmudir la multitud de persones concentrades. Seguidament, Anigami, l’equip tècnic de La Fura, desplegava una grua de gran tonatge a mode de titellaire, amb l’emoció continguda del qui està a punt de donar vida a un personatge que captivaria per sempre als olotins. Sota la mirada calibrada de l’equip tècnic, els riggers començaven a enlairar una estructura carregada de fils que subjectaven persones amb una discapacitat intel·lectual o malaltia mental i amb múltiples capacitats i habilitats que es van fer paleses al Passeig del Firalet.
L’espectacle, assajat durant uns dos mesos amb coreògrafs de la Fura dels Baus i amb l’equip de La Fageda va ser una mostra de l’esperit de superació que poden arribar a tenir les persones. Moviments sincronitzats a 50 m. d’alçada al ritme de la música i dels focs artificials van lluir una performance que va entusiasmar i commoure a tots els vilatans.
I és que no fa tants anys, uns 30 segons Cristóbal Colón, president fundador de la cooperativa La Fageda, la gent amb alguna discapacitat concreta quedava isolada a casa. Per sort, en això s’ha avançat i gràcies a l’esforç, els principis i la il·lusió de persones i entitats com La Fageda, aquestes persones han mostrat al món que tenen moltes altres capacitats per competir, per aportar a la societat i fins i tot per fer sortir a tota una ciutat al carrer per admirar el que poden arribar a fer.